OpenLLM-France/wikimedia huggingface dataset:
# Kabardínskaia

Kabardínskaia - Кабардинская (rus) - és una stanitsa del krai de Krasnodar, a Rússia. Es troba als vessants septentrionals del Caucas occidental, a la riba del riu Pxix, a 19 km a l'oest d'Apxeronsk i a 72 km al sud-est de Krasnodar, la capital.
Pertany a aquest municipi la població d'Asfàltovaia Gorà.

## Història

Després de la derrota de l'iman Xamil l'any 1859, les operacions militars contra els pobles de la muntanya continuaren fins al 1864 en aquesta regió muntanyosa. A principis del 1864, es feu construir una fortalesa a la vora del riu Pxix. Després dels soldats, hi arribaren els colons. A finals de maig d'aquell any, hi arribaren emigrants de Batalpaixinskaia i Belometxétskaia a la nova stanitsa, que va rebre el nom de 80è Regiment Kabardià, que havia combatut a la zona. Aviat hi arribaren també colons de la Rússia central, així com de les famílies dels cosacs desmobilitzats, als quals se'ls recompensava amb terres als territoris conquerits. En aquell primer any moriren 84 persones a causa de la manca de mesures i recursos. La caça, la pesca, la ramaderia i les artesanies de fusta eren les ocupacions principals dels colons. El 1895 s'hi construí la primera escola. El 1907 arribà el ferrocarril. El 1909 es projectà i s'inicià la construcció d'un oleoducte entre Xirvanskaia i Ekaterinodar, però el projecte s'abandonà l'any següent.
El març del 1920 quedava oficialment establert el poder soviètic a la regió. Tanmateix, l'agresta orografia, així com la poca nombrosa presència de l'Exèrcit Roig, propiciava que antics terratinents i guàrdies blancs es dediquessin al bandidatge, refugiant-se a la regió boscosa circumdant. S'hi enviaren tropes de reforç sota el comandament d'Arkadi Gólikov, que aconseguiren pacificar la regió el setembre d'aquell any. El 1924 s'hi construí una escola primària. El 1928 s'hi organitzaren onze kolkhozos. Durant la Segona Guerra Mundial, la vila fou ocupada l'agost del 1942 per les tropes de la Wehrmacht i alliberada el 27 de gener del 1943 per l'Exèrcit Roig. El 1950 l'stanitsa era electrificada i el 1954 s'hi inicià l'extracció de petroli.
# Xatrac sud-americà

El xatrac sud-americà (Sterna hirundinacea) és una espècie d'ocell de la família dels làrids (Laridae) que habita costes i illots de Sud-amèrica, des del Perú i sud del Brasil, cap al sud fins Terra del Foc i les illes Malvines.
# Johachidolita

La johachidolita és un mineral de la classe dels borats. Rep el seu nom de la localitat tipus d'aquesta espècie, la regió de Sangpal-tong, a Corea del Nord, zona coneguda amb el nom de "Johachido" en l'època que va ser colònia japonesa.

## Característiques

La johachidolita és un borat de fórmula química CaAlB₃O₇. Cristal·litza en el sistema ortoròmbic. Es troba en forma de cristalls equants subèdrics, de fins a 1 mil·límetre, trobant-se típicament en forma granular. La seva duresa a l'escala de Mohs és 7,5. Segons la classificació de Nickel-Strunz, la colemanita pertany a «06.CC: Filotriborats", sent l'única espècie membre d'aquesta divisió.

## Formació i jaciments

Es troba en dics de nefelina que tallen pedra calcària. Sol trobar-se associada a altres minerals com: escapolita, diòpsid, albita, nefelina, apatita i flogopita. Va ser descoberta a Sangpal-tong (Johachido), Changbaeng-myon, Kilchu-gun, Hamgyŏng del Nord, Corea del Nord. També ha estat descrita a la mina Pyant Gyi, al districte de Pyin-Oo-Lwin (Myanmar).

## Referències

* ↑ «Johachidolite» (en anglès). Mindat. [Consulta: 14 juny 2016].
* 1 2 «Johachidolite» (en anglès). Handbook of Mineralogy. [Consulta: 14 juny 2016].
# H-Bahn

L'H-Bahn (de l'alemany Hängebahn, tren penjant) és un sistema de monorail suspès, que transporta passatgers sense necessitat de conductor. El sistema fou desenvolupat per Siemens amb el nom de projecte SIPEM (SIemens PEople Mover, transportador de persones Siemens).
Aquest sistema compta amb dues línies en servei, instal·lades al campus de la universitat de Dortmund (una única via amb dues línies) i a l'aeroport de Düsseldorf, on l'anomenat Sky Train connecta la terminal de l'Aeroport Internacional de Düsseldorf amb l'aparcament i l'estació de Deutsche Bahn, mitjançant una sola línia, amb dues vies. Mentre que a Dortmund circulen cabines independents, a Düsseldorf funcionen parelles de cabines.
Siemens ha abandonat la comercialització activa d'aquest sistema de transport, però des de l'any 2011, l'empresa Air Train International ha estat comercialitzant el sistema a la Xina, i des del maig de 2013 hi ha propostes de construcció de línies d'H-Bahn a Shanghai i Wenzhou, i altres ciutats xineses estan estudiant implantar aquest sistema de transport.

## Referències

* ↑ «Air Train may be introduced in Shanghai». , 08-05-2013.
* ↑ «Monorail to ease Shanghai's congestion». , 09-05-2013.

## Enllaços externs

* Pàgina Web H-bahn21 (en alemany)
# Ramon Homedes i Vallès

Ramon Homedes i Vallès (L'Havana, Cuba, 17 de gener de 1919 - Barcelona, 7 de novembre de 1988) fou un futbolista cubà-català de la dècada de 1940.

## Trajectòria

Jugava a la posició d'extrem dret. Jugà al FC Barcelona la segona meitat de la dècada de 1930. Jugà principalment a l'equip amateur o reserva, amb intervencions puntuals al primer equip. La temporada 1937-38 guanyà el Campionat de Catalunya i la Lliga Catalana, i la 1939-40 fou titular habitual a primera divisió, amb el primer equip. En total disputà 44 partits i marcà 10 gols. Durant la dècada de 1940 jugà a diversos clubs catalans, com foren: el Gimnàstic de Tarragona (1941-42), la UE Lleida (1942-43), el CF Vilanova (1943-45), l'FC Santboià (1945-46), el CE Sant Celoni (1946-47), el Palamós CF (1947-48), el Campdevànol (1948-49) i l'Olímpic (1949-50).

## Palmarès

* Campionat de Catalunya de futbol:
** 1937-38
* Lliga Catalana:
** 1937-38

## Referències

* 1 2 3 4 5 6 Toni Closa; Josep Pablo, José Alberto Salas i Jordi Mas. Gran diccionari de jugadors del Barça. Editorial Base, 2015. ISBN 978-84-16166-62-6.
* 1 2 3 4 5 6 7 «Ramon Homedes Vallès». Gran Enciclopèdia Catalana, 23-03-2016. [Consulta: 7 maig 2016].

## Enllaços externs

* Perfil a BDFutbol
# Mini Israel

Mini Israel (en hebreu: מיני ישראל) és un parc en miniatura situat a prop de Latrun, Israel, a la vall d'Ayalon. Inaugurat el novembre de 2002, el lloc conté rèpliques en miniatura de centenars d'edificis i llocs d'interès a Israel. L'atractiu turístic es compon de prop de 350 models en miniatura, la majoria dels quals estan en una escala d'1:25.

## Referències

* ↑ Walz, Steve «Israel: A Summer Like You’ve Never Experienced Before». The Jewish Journal of Greater Los Angeles, 28-05-2010 [Consulta: 14 juny 2010].
* ↑ «Mini Israel». Haaretz, 25-03-2008 [Consulta: 14 juny 2010].

## Enllaços externs

* Mini Israel - Lloc web oficial
# Salt indirecte

Una branca indirecta (també coneguda com a salt computat, salt indirecte i salt indirecte de registre) és un tipus d'instrucció de control de programa present en alguns conjunts d'instruccions de llenguatge màquina. En lloc d'especificar l'adreça de la següent instrucció a executar, com en una branca directa, l'argument especifica on es troba l'adreça. Un exemple és "saltar indirectament al registre r1", que significa que la següent instrucció a executar és a l'adreça del registre r1. L'adreça a la qual s'ha de saltar no es coneix fins que s'executa la instrucció. Les branques indirectes també poden dependre del valor d'una ubicació de memòria.
Una branca indirecta pot ser útil per fer una branca condicional, especialment una branca multidireccional. Per exemple, basant-se en l'entrada del programa, es podria buscar un valor en una taula de salt de punters al codi per gestionar els diferents casos implicats pel valor de les dades. El valor de les dades es podria afegir a l'adreça de la taula, amb el resultat emmagatzemat en un registre. Aleshores es podria fer un salt indirecte en funció del valor d'aquest registre, enviant de manera eficient el control del programa al codi apropiat per a l'entrada.
De manera similar, les instruccions de trucada de subrutina poden ser indirectes, amb l'adreça de la subrutina a cridar especificada a la memòria. Els punters de funció s'implementen normalment amb trucades indirectes de subrutines.
Les branques indirectes eren una de les superfícies d'atac de Spectre. Per mitigar l'atac, GCC 8.1 va introduir les noves opcions següents: -mindirect-branch=, -mfunction-return= i -mindirect-branch-register.

## Exemple de sintaxi d'assemblador

| MSP430: | br r15 |
| SPARC: | jmpl %o7 |
| MIPS: | jr $ra |
| x86 (AT&T Syntax): | jmp *%eax |
| x86 (Intel Syntax): | jmp eax |
| ARM: | mov pc, r2 |
| Itanium (x86 family): | br.ret.sptk.few rp |
| 6502: | jmp ($0DEA) |
| 65C816: | jsr ($0DEA,X) |
| 6809: | jmp [$0DEA], jmp B,X, jmp [B,X] |
| 6800: | jmp 0,X |
| Z80: | jp (hl) |
| Intel 8080: | pchl |
| IBM System z: | bcr cond,r1 |
| RISC-V: | jalr x0, 0(x1) |

## Referències

* ↑ Driesen, Karel; Hölzle, Urs «Accurate indirect branch prediction» (en anglès). ACM SIGARCH Computer Architecture News, 26, 3, 01-06-1998, pàg. 167–178. DOI: 10.1145/279361.279380. ISSN: 0163-5964.
* ↑ «Indirect branch | Semantic Scholar» (en anglès). [Consulta: 29 novembre 2023].
* ↑ «[https://www.usenix.org/system/files/atc19-amit.pdf JumpSwitches: Restoring the Performance of Indirect Branches In the Era of Spectre]» (en anglès). [Consulta: 29 novembre 2023].
* ↑ «Indirect branch instruction» (en anglès), 10-01-2007. [Consulta: 29 novembre 2023].
# Joyce Cooper

Margaret Joyce Cooper (Troup, Ceilan, 1909 - Chichester, Regne Unit, 2002) fou una nedadora britànica, guanyadora de quatre medalles olímpiques.

## Biografia

Va néixer el 18 d'abril de 1909 a la ciutat de Troup, població situada a l'actual illa de Sri Lanka, que en aquells moments formava part de l'Imperi Britànic sota el nom de Ceilan. El seu pare era propietari d'una plantació de te. L'any 1934 es casà amb el remer i medallista olímpic Felix Badcock i els seus fills, Felix Badcock i Francis 'David' M Badcock, també van ser remers.
Als anys trenta va haver de compaginar la seva carrera esportiva amb altres feines com a sastressa i ensenyant balls de saló.
Morí el 22 de juliol de 2002 a la seva residència de Chichester, població situada al comtat de Sussex.

## Carrera esportiva

El 1927 va participar en el Campionat de l'Associació de Natació Amateur (ASA), fet que la va classificar per a representar el Regne Unit al Campionat d'Europa de natació d'aquell any que es va celebrar a Bolonya. Hi va guanyar la medalla de plata en els 100 metres lliures i va formar part de l'equip de relleus 4x100 m lliures.
Va participar, als 19 anys, en els Jocs Olímpics d'Estiu de 1928 realitzats a Amsterdam (Països Baixos), on va aconseguir guanyar la medalla de plata en la prova dels relleus 4x100 metres lliures i la medalla de bronze en els 100 metres lliures i en els 100 metres esquena.
El 1930 va competir als primers Jocs de l'Imperi Britànic que es van fer a Hamilton, onva guanyar tots els esdeveniments femenins excepte l'esquena.
Als Campionats d'Europa de 1931, a París, va guanyar tres medalles de plata, una en els 400 m lliures per darrere de la neerlandesa Marie Braun d'Holanda, els 100 m esquena de nou darrere de Braun i el relleu lliure. També va guanyar la medalla de bronze dels 100 metres lliures darrere de Willy den Ouden i la francesa Godard.
En els Jocs Olímpics d'Estiu de 1932 realitzats a Los Angeles (Estats Units) aconseguí guanyar la medalla de bronze en els relleus 4x100 metres lliures, i finalitzà quarta en els 400 metres lliures i sisena en els 100 metres esquena. També participà en els 100 m. lliures, si bé fou eliminada en semifinals.
Al llarg de la seva carrera guanyà sis medalles en el Campionat d'Europa de natació, una d'or, quatre de d'argent i una de bronze els anys 1927 i 1931. Igualment, representant Anglaterra va obtenir quatre medalles en el Jocs de l'Imperi Britànic de 1930, totes elles d'or, i durant molts anys va guanyar els campionats femenins de natació de llarga distància i va batre els rècords britànics d'estil lliure de 100 a 500 iardes. També va assolir, el 1931, el rècord mundial en els 150 metres esquena fins que l'any següent el va superar la nedadora estatunidenca Eleanor Holm, i entre 1927 i 1934 va batre diversos rècors mundials.

## Referències

* 1 2 «Olympedia – Joyce Cooper». [Consulta: 17 juliol 2022].
* 1 2 3 4 5 6 «Joyce COOPER | Results | FINA Official» (en anglès). [Consulta: 17 juliol 2022].
* ↑ «Joyce Cooper» (en anglès americà). [Consulta: 17 juliol 2022].
* ↑ «Margaret Joyce cooper - natation» (en francès). [Consulta: 17 juliol 2022].
# YouPorn

YouPorn és un lloc web lliure d'intercanvi de fitxers en format vídeo i de contingut pornogràfic, que té una estructura i funcionament similar a YouTube, en el qual es basa. Els fitxers, professionals o no, són aportats pels mateixos usuaris i no tenen durada superior a uns vint segons. El seu fundador signa com a Toporn. Va començar a funcionar el 2006, des d'un hosting de Texas, però el domini va ser registrat per una empresa californiana en 2005. El mes de juny de 2007, YouPorn va ingressar 120,000 dólars americans en concepte de publicitat.

## Vegeu també

* Pornhub
* XVideos
# Johan Andreas Andersen

Johan Andreas Andersen (1938), també conegut com a Johan A. Andersen és un cantant de joik sami d'Unjárga, Noruega.
Va aprendre el joik del seu pare Anders Persen, qui segons Andersen cantava joiks i altres cançons cada diumenge a casa. Ha treballat com a mariner, pescador, caçador entre altres feines. Va aprendre a escriure noruec quan era mariner, però no sap escriure en la seva llengua materna, el sami septentrional. Va començar a cantar joiks el 1973, i d'aleshores ençà ha participat en molts concerts i altres projectes culturals samis, sovint per a infants. És especialment apreciat com a imitador d'animals, i un dels seus joiks més coneguts és el joik del gat (Gáhttu), inspirat en una trobada amb gats de carrer a Nova York. El 1984 va gravar el seu primer disc junt amb Olav Dikkanen. El 1999 i el 2009 va publicar dos discs en solitari que contenen joiks tradicionals i d'altres creats pel mateix Andersen.
Johan Andersen es considera una persona clau en la recuperació del joik tradicional dels samis del mar que és més melòdic i té lletra més extensa que els joiks septentrionals més famosos. L'any 2016 va rebre el premi Premi Áillohaš de música.

## Discografia

* 1984 Várjavuonna, amb Olav Dikkanen
* 1999 Hoi hoi mun lávlestan
* 2009 Unnengukká Viezzak

## Referències

* 1 2 3 Romero y Ruiz, Angel «Artist Profiles: Johan A. Andersen». World Music Central, 17-02-2017 [Consulta: 13 desembre 2020].
* ↑ Árdna, NRK tv, 9 maig 2016 https://tv.nrk.no/serie/ardna-tv/2016/SAPP67004616/avspiller
* ↑ «Johan Andreas Andersen oaččui Áillohaš bálkkašumi». Web d'Unjárga-Nesseby. Arxivat de l'original el 29 de gener 2022. [Consulta: 13 desembre 2020].
* 1 2 Pulk, Åse, GUTTORM, Kjell Are «Rámis go oaččui Áilluhaš-bálkkašumi». NRK, 29-03-2016 [Consulta: 13 desembre 2020].
* ↑ Pulk, Ronald ««Kommuniserer» med katter». NRK, 08-05-2016 [Consulta: 13 desembre 2020].
* ↑ LUETTELO SAAMELAISMUSIIKISTA, Sámi kulturarkiiva / Saamelainen kulttuuriarkisto, Giellagas-instituutti, Oulun yliopisto, 2016 https://www.oulu.fi/sites/default/files/content/files/Musiikkiluettelo%20SKA.pdf Arxivat 2020-08-27 a Wayback Machine.
# Guillem Gayà Nicolau

Guillem Gayà i Nicolau es Mestre (Sant Joan, 1902 - Palma, 1989) fou un polític i mestre mallorquí. Ingressà al Partit Comunista d'Espanya -PCE- el 1931. va ser destinat com a mestre d'escola a Fanlo (Alt Aragó). Va ser col·laborador de Nuestra Palabra i esdevengué un dels principals dirigents del partit a Mallorca. Al començament de la Guerra Civil (1936-39), fou detengut per membres de Falange, dels quals aconseguí d'escapar-se'n just en el moment en què anava a esser afusellat. Durant alguns mesos visqué amagat i col·laborà en les xarxes d'espionatge del govern republicà. Detengut el 1937 i condemnat a mort, passà per diverses presons de Mallorca i de la Península fins al 1952. Tornat a Mallorca, reorganitzà el PCE en la clandestinitat, fet pel qual fou novament detengut el 1965. De bell nou en llibertat, durant els anys setanta, va formar part del comitè d'illes del PCE i representà el partit dins la Taula Democràtica de Mallorca.

## Referències

* ↑ «Gayà Nicolau, Guillem». A: Dolç i Dolç, Miquel (coord.). Gran Enciclopèdia de Mallorca. Volum 6. Palma: Promomallorca, p. 208-209. ISBN 84-8661702-2.
# Rasa del Prat

La Rasa del Prat és un torrent afluent per la dreta de la Riera de Llanera al Solsonès. que transcorre íntegrament pel terme municipal de Llobera. La seva xarxa hidrogràfica està constituïda per 3 cursos fluvials que sumen una longitud total de 3.818 m.

## Enllaços externs

   * Taula amb les dades detallades de la xarxa hidrogràfica de la Riera de Llanera full de càlcul

## Referències

* ↑ Institut Cartogràfic de Catalunya. Edició digital del mapa de Catalunya de l'Institut Cartogràfic de Catalunya.
* ↑ Aquest topònim no figura al Nomenclàtor oficial de toponímia major de Catalunya, però sí a l'edició digital del mapa de Catalunya de l'ICC (escales 1:10.000 i 1:5.000).
# Montserrat Catalan i Benavent

Montserrat Catalan i Benavent (Barcelona, 1950) ha estat secretària del president Josep Tarradellas i Joan i directora de l'Arxiu Montserrat Tarradellas i Macià. Va gestionar el llegat documental de l'arxiu presidencial, dipositat al monestir de Poblet, del qual en va ser directora des del 1988 fins a la seva jubilació. El 2017 se li va concedir la Creu de Sant Jordi per la seva tasca de preservació de la memòria del president Tarradellas.

## Referències

* ↑ Rodríguez, Nerea «El Govern commemora el 40è aniversari del retorn de Josep Tarradellas». Elmon, 07-02-2017 [Consulta: 12 abril 2017]. Arxivat 12 April 2017$^{[Datemismatch]}$ a Wayback Machine.
* ↑ «El Govern distingeix amb la Creu de Sant Jordi 29 personalitats i 24 entitats». Govern.cat, 11-04-2017 [Consulta: 12 abril 2017]. Arxivat 19 de maig 2017 a Wayback Machine. «Còpia arxivada». Arxivat de l'original el 2017-05-19. [Consulta: 12 abril 2017].
# Salt enrere

* Aquest article tracta sobre l'analepsi; per a la pel·lícula del 1990, vegeu l'article Flashback (pel·lícula).
El salt enrere o analepsi (en anglès flashback, "escena retrospectiva") és una tècnica utilitzada tant en el cinema com en la literatura, que altera la seqüència cronològica de la història, connecta moments diferents i trasllada l'acció al passat. En literatura, The Sound and the Fury, de William Faulkner, El camino, de Miguel Delibes, Pedro Páramo, de Juan Rulfo o Els amants de la rambla del Celler, de Víctor Alexandre, en són quatre exemples significatius. Un bon exemple en cinematografia són Laura, d'Otto Preminger, o La conquesta de l'honor, de Clint Eastwood, o, en televisió, la sèrie Lost, on el flaixback és una tornada sobtada i ràpida al passat dels personatges.

## Referències

* ↑ «Salt enrere». #termedelasetmana. TERMCAT. [Consulta: 17 octubre 2015].
* ↑ Diccionario de Arte I (en castellà). Barcelona: Biblioteca de Consulta Larousse. Spes Editorial SL (RBA), 2003, p.231. ISBN 84-8332-390-7 [Consulta: 30 novembre 2014].
# PAPP-A

PAPP-A (de l'anglès pregnancy-associated plasma protein A), o proteïna plasmàtica A associada a l'embaràs. La seva determinació en el cribatge del primer trimestre d'embaràs en el sèrum de la mare ajuda a determinar el risc de la Trisomia 21 o Síndrome de Down. Els fetus amb probabilitat d'alteració cromosòmica en general tenen un valor inferior a 0,4 MoM (múltiples de la mitjana).
El test no té valor diagnòstic; determina una probabilitat estadística sempre en relació a l'edat de la dona i en combinació amb la determinació de β-hCG i ecografia la translucència nucal en particular.
# YouGov

YouGov és una societat internacional d'estudi de mercats basada en Internet i fundada al Regne Unit el maig de l'any 2000 per Stephan Shakespeare (actual director general) i Nadhim Zahawi, antic director general.
L'antic president director general de YouGov, Nadhim Zahawi, va dimitir del consell de direcció per tal de presentar-se a les eleccions generals britàniques del 2010 i actualment és diputat per Stratford on Avon pel Partit Conservador del Regne Unit. L'actual PDG, Stephan Shakespeare, va ser candidat conservador a Colchester en les eleccions generals del 1997.
Des d'aril de 2007 YouGov és dirigit per Roger Parry, substituint el comentarista polític Peter Kellner que exerceix les funcions de president de la societat.
YouGov té la seu social al Regne Unit; és membre del British Polling Council i està registrat a l'Information Commissioner's Office del Regne Unit.
T'projecció internacional.
El 2006, YouGov va adquiri una societat d'estudi de mercats establerta a Dubaï (Siraj) i el 2007, adquirí les empreses d'estudis de mercats Polimetrix, Psychonomics i Zapera. Entre 2009 i 2011, YouGov va adquirir les empreses dels Estats Units Clear Horizons, Harrison Group i Definitive Insights.
Els clients del mitjans de comunicació del Grup YouGov comprenen The Sun, The Times, The Guardian, The Economist, The Huffington Post, BILD, CBS News, Al Aan TV i Samaa TV.

## Referències

* ↑ YouGov appoints Roger Parry non-exec chairman from April 26
* ↑ Investor Relations
* ↑ Investor Relations
# Josep Capó i Juan

Josep Capó i Juan (Santa Maria del Camí, Mallorca, 1923 - 1996) fou un historiador i erudit. Josep Capó fou un prevere mallorquí que participà activament en la represa del moviment escolta de Mallorca, en la fundació de l'Obra Cultural Balear i que es dedicà a la història de temes religiosos, artístics i, d'una manera especial, relacionats amb la seva vila natal.

## Infància i formació

Després de cursar els estudis primaris i secundaris, per lliure, a Santa Maria del Camí, ingressà al seminari i fou ordenat prevere el 1950. De 1951 a 1974 exercí l'ensenyament a la ciutat de Mallorca. L'any 1956 introduí al Col·legi Sant Felip Neri un grup escolta encapçalat per Eladi Homs.

## Activista cultural

L'any 1962 fou un dels fundadors de l'Obra Cultural Balear, impulsada per Francesc de Borja Moll, essent vocal del primer consell de gestió, càrrec que ocupà fins a l'any 1970. Amic de Llorenç Villalonga, Llorenç Moyà, Josep Maria Llompart, Llorenç Vidal, Miquel Gayà i Guillem Colom, entre molts d'altres escriptors, fou un defensor fidel de la llengua i la cultura catalana de Mallorca.

## L'obra històrica

Instal·lat a Santa Maria del Camí publicà en dos volums la Història de la vila de Santa Maria del Camí (1980 i 1985), Llegendes i rondalles santamarieres (juntament amb Mateu Morro) (1988), una biografia del Rector Caldentey El Rector Caldentey (1990) i El Convent de la Soledat de Santa Maria del Camí (1993). En el seu treball d'erudit i historiador cal destacar les seves aportacions sobre el Pare Francesc Molina, sobre història de l'art i temes diversos d'història i cultura popular.

## Referències

* ↑ Dolç i Dolç, Miquel (coord.). Gran Enciclopèdia de Mallorca. Volum 3. Palma: Promomallorca, p. 131. ISBN 84-8661702-2.

## Enllaços externs

* Ponent, quaderns literaris
# Guillem Gibert

Guillem Gibert (Barcelona, segle XV — segle xv) va ser un poeta català.
Va escriure "Complant" a la mort del príncep Carles de Viana (1461), d'una gran sinceritat i retoricisme.

## Obres

* Ab dolor gran e fora de mesura

## Referències

* ↑ «Guillem Gibert». Gran Enciclopèdia Catalana. Barcelona: Grup Enciclopèdia Catalana.